Kučera, Karol, poslanec NR SR (2022-12-06):
Tak ďakujem pekne, že som sa dostal k slovu konečne. Tak sa tiež pridám k tejto mikulášskej atmosfére a teda dúfam, že svoje dostanú aj šport a gastro nakoniec. Takže, vážený pán predseda, kolegyne, kolegovia, som veľmi rád, že sa, môžem takto do pléna teda predložiť pozmeňujúci návrh k návrhu zákonu o dani z pridanej hodnoty, ktorý teda pomôže či už športu, alebo aj gastru. K tomu zavzdušňovaniu sa partnerov teda, alebo kolegov opozičných už teraz strany SaS sa tiež vyjadrím za chvíľku. Ale dovoľte na začiatok, pred tým, ako to prečítam, ešte pár slov. Chcem sa z tohto miesta v prvom rade poďakovať vláde, že myslí na šport v ťažkých časoch a hľadá spôsoby, ako pomôcť. Pretože, samozrejme, šport je moja, moja téma. Keď hovoríme v týchto ťažkých časoch o energetickej kríze, tak sú to práve športové prevádzky, subjekty, ktoré sú energeticky veľmi náročné na prevádzku. Aby takáto prevádzka prežila, musí, musela by vzniknuté zvýšené náklady cien energií premietnuť aj do príslušných športových služieb, či už je to cena za ľad na štadióne, cena za hodinu plávania, hrania tenisu alebo lyžovania. Vidíme, že dnes už je to realita a tieto ceny sa zvyšujú. Koncom leta sme na úrade splnomocnenca spravili indikatívny prieskum halovej športovej infraštruktúry o spotrebe jednotlivých najviac dotknutých športov. Rád by som dal do pozornosti, že energeticky najviac náročná športová infraštruktúra sú najmä zimné štadióny, ktoré zhltnú až 80 % spotreby všetkých energií športovej infraštruktúry. Samozrejme, niektoré nemajú ani, častokrát majú zastaralú technológiu a podobne. Tých prevádzok sme identifikovali okolo 700 a chcel by som sa poďakovať za ústretovú komunikáciu, samozrejme, s ministerstvom hospodárstva, sekcie energetiky, a aj zväzom športovým, ktorí nám poskytli príslušné dáta, ktoré mali veľmi dobre spracované. Nedávno sme sa aj na konferencii Šport a právo zhodli v hnutí, že vlastne tieto ceny energií by pomohli vlastne športovej infraštruktúre, keby sa zastropovali, čo sa udialo, teda na 199 eur elektrika a 99 plyn, a zhodli sme sa na tom, že by vlastne takáto infraštruktúra mohla prežiť a nemusela by sa zatvárať. Čiže všetko budem vítať nad rámec tejto pomoci v tejto neľahkej dobe, ktorá smeruje do športového hnutia a či už je to teda aj nejakým pravidelným užívateľom, alebo aj nepravidelným zákazníkom športovej infraštruktúry. Pripomeniem teda už avizovanú pomoc, ktorá je teda aj za sanovanie mesiacov august a september, ktorá už beží, a to by som chcel vyzvať naozaj všetkých, aby sa do nej zapojili, a je otvorená do 22. 12. tohto roka. Všetky ceny energií nad hodnotu 199 a 99, teda za plyn, budú sanované vo výške 80 % za tieto dva mesiace. Musím sa priznať, že s takouto formou už na tej konferencii hnutie nerátalo, a takisto je to rovnako v tomto prípade tohto pozmeňujúceho návrhu k zákonu teda o DPH, kde ponižujeme hodnotu DPH na 10 % za služby v prevádzkach športovej infraštruktúry. Táto pomoc pomôže stovkám subjektov športovej infraštruktúry, či už je to teda zimný štadión, plaváreň s wellnessom, tenisový kurt či lyžiarske vleky, je to ďalšia cirka päťmiliónová pomoc v týchto ťažkých časoch pre bežného občana, športovca či rodiny s deťmi, ktoré si pôjdu zašportovať. V neposlednej rade to pomôže udržať športové prevádzky v lepšej kondícii, ktoré z hľadiska nárastu cien za služby si môžu ľahšie udržať svojho klienta. Hovoríme teda o období od 1. januára do konca marca, po ktorom táto pomoc sa prehodnotí, ako bolo avizované, a prípadne sa predĺži o ďalšie mesiace. Takže podľa mňa je úplne zbytočné sa tu zavzdušňovať s týmto. A ešte raz, ak sa to osvedčí, tak sa môže táto pomoc predĺžiť. Nad rámec teda pre športové služby pribudlo do tohto pozmeňujúceho návrhu aj poskytovanie reštauračných a stravovacích služieb, čo ma, samozrejme, teší a dúfam, že to upokojí najmä tú časť opozície, teda to smerujem už na poslancov SaS najmä, ktorá mala okamžite krvavé oči a videla za pomocou pre športové služby len lyžiarske vleky pána predsedu Národnej rady. Výpadok pri gastro teda dosiahne za tieto tri mesiace cirka 20 až 25 mil. eur. Samozrejme, v prípade, že sa ukáže správny predpoklad majiteľov reštaurácií, že znížená sadzba sa na celkovom odvode DPH neprejaví, výpadok nemusí byť žiadny. Všetci dobre vieme, že je to šedá ekonomika, a teda ako bolo avizované, ak to výpadok nebude taký veľký, môže sa, môže sa táto pomoc predlžovať. Ešte k tomu postoju vlastne strany SaS teraz a k pozmeňujúcemu návrhu pána Viskupiča by som povedal toľko, že pred pár dňami vlastne bol tu návrh podobný, tento vlastne, a okamžite ste na čele vlastne s pánom vaším predsedom Sulíkom spravili tlačovku o vlekoch pána Kollára a dávali si potom statusy na facebooky a podobne. Spravili ste z tejto nevinnej pomoci športu jednoducho kauzu. A dnes tu pribudlo teda aj gastro na tri mesiace a čo považujem úplne teda za absurdné, že dokonca pán predseda Sulík to dnes pochválil tuto priamo v pléne, o pár dní nato. Takže vrhli ste sa vlastne na to trošku takým nesprávnym smerom a je to z tohto pohľadu absolútne čistý populizmus z môjho pohľadu a pevne verím teda, že zdravý rozum zvíťazí a podporí zodpovednú variantu v tomto čase. Ak dovolíte teda, prečítal by som teraz pozmeňujúci a doplňujúci návrh. Takže poprosím, ten čas asi zrejme bude, môžme zastaviť. Takže pozmeňujúci a doplňujúci návrh poslancov Národnej rady Slovenskej republiky Karola Kučeru, Miloša Svrčeka, Miriam Šutekovej, Richarda Nemca a Milana Kuriaka k vládnemu návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov (tlač 1122). Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov, sa mení a dopĺňa takto: 1. V čl. I sa za bod 8 vkladá nový bod 9, ktorý znie: „9. V § 27 ods. 2 úvodnej vete sa za slová „základu dane sa“ vkladá čiarka a slová „okrem § 85km ods. 9,“. Doterajšie body 9 až 30 sa primerane prečíslujú. 2. V čl. I bode 28 sa § 85km dopĺňa odsekom 9, ktorý znie: „(9) Do 31. marca 2023 sa znížená sadzba dane 10 % zo základu dane uplatňuje na prepravu osôb visutými a pozemnými lanovkami a lyžiarskymi vlekmi, na sprístupnenie krytých a nekrytých športových zariadení na účely vykonávania športu, na vstupné do umelých kúpalísk a na reštauračné a stravovacie služby.“ Poznámky pod čiarou k odkazom 39 a 40 znejú: „39) § 19 ods. 4 zákona č. 355/2007 Z. z. o ochrane, podpore a rozvoji verejného zdravia a o zmene zákonov v znení zákona č. 306/2012 Z. z. 40) Čl. 6 vykonávacieho nariadenia Rady EÚ č. 282/2011 z 15. marca 2011, ktorým sa ustanovujú vykonávacie opatrenia smernice 2006/112/ES o spoločnom systéme dane z pridanej hodnoty (prepracované znenie) (Ú. v. EÚ L 77, 23. 3. 2011) v platnom znení.“ Ďakujem pekne.